作者:高適
標題:奉酬北海李太守丈人夏日平陰亭
內容:天子股肱守，丈人山嶽靈。出身侍丹墀，舉翮淩青冥。當昔皇運否，人神俱未寧。諫官莫敢議，酷吏方專刑。穀永獨言事，匡衡多引經。兩朝納深衷，萬乘無不聽。盛烈播南史，雄詞豁東溟。誰謂整隼旟，翻然憶柴扃。寄書汶陽客，回首平陰亭。開封見千里，結念存百齡。隱軫江山麗，氛氳蘭茝馨。自憐遇時休，漂泊隨流萍。春野變木德，夏天臨火星。一生徒羨魚，四十猶聚螢。從此日閑放，焉能懷拾青。